Man vas vir moord op vermiste vrouDawn Basdeo. Foto: Facebook Die eggenoot van ŉ vrou van Pretoria wat verlede week as vermis aangemeld is, is in hegtenis geneem in verband met haar dood. Kapt. Colette Weilbach, woordvoerder van die polisie, het gesê Prem Emmanuel Basdeo het vandag in die Pretoria-landdroshof verskyn op aanklag van die moord op sy vrou, Dawn (57). Die saak is tot 21 Junie uitgestel. Dawn is op 8 Junie vir die laaste keer lewend gesien by haar huis in Brooklyn. Daar is by die polisie aangemeld dat Dawn dié dag omstreeks 09:00 weg is na die Little Company of Mary-hospitaal. Sy het nooit by die hospitaal aangekom nie en het ook nie teruggekeer huis toe nie. Emmanuel het dieselfde aand sy vrou by die polisie as vermis aangemeld. ŉ Grootskaalse soektog na Dawn is van stapel gestuur en Sondagaand is die silwer Mercedes Benz-motor, wat Dawn glo gebruik het toe sy vermis geraak het, verlate in Soweto gevind. Verdere ondersoek deur die polisie het tot Emmanuel se inhegtenisneming vroeër vandag gelei. Volgens Weilbach sal hy ook aangekla word van dwarsboming van die gereg en meineed omdat hy oneerlik was in sy aanvanklike verklaring aan die polisie. Weilbach het gesê Dawn se liggaam is steeds nie gevind nie en die polisieondersoek duur voort.